Šiandien užsienyje gyvena per milijoną lietuvių. Svetur lietuviai išsikelia šimtmečius. Kaip vos 3 milijonus gyventojų turinčiai tautai su Lietuva susijusių dalykų užsienyje - tikrai daug.

Lenkų, vokiečių, žydų ar rusų tarpe yra populiaru lankyti su jų istorija susijusias vietas, tarp jų ir esančias Lietuvoje. Tačiau lietuviai dar nėra atradę savojo paveldo užjūriuose, net internete informacijos labai mažai.

Štai Amerikoje gausu nuostabių lietuviškų šimtamečių bažnyčių ištapytų lietuviškais užrašais, tautinėmis freskomis kaip "Mindaugo karūnavimas"; lietuvių kapinių (JAV palaidotas ne vienas žymus žmogus, pvz. prezidentas Smetona ar Lietuvos krepšinio tėvas Lubinas), Kanadoje yra du Vilniaus garbei pavadinti miesteliai, o Pietų Afrikoje - Klaipėdos. Baltarusijoje ir Ukrainoje pilna LDK pilių, Rusijoje ir Kazachijoje - tremties vietų, Lenkijoje - bendrą Lietuvos-Lenkijos istoriją atmenančio paveldo.

Tai - vos keli pavyzdžiai. Lietuviško paveldo yra bent keliasdešimtyje valstybių.

Gabalėliai Lietuvos renka šią informaciją į vieną vietą.

Tinklapio ir visų jo tekstų autorius - Augustinas Žemaitis.

Taip pat kviečiame patyrinėti "Tikslas - Amerika lietuviškų vietų užsienyje žemėlapį.

Jei turite pasiūlymų arba pataisymų, prašome rašyti į komentarus ir straipsniai bus pakoreguoti.

Rytų Europos lietuviškos vietos

Viduramžiais Lietuvos Didžioji Kunigaikštystė buvo didžiausia Europos šalis (10 kartų didesnė, nei yra dabar). Po savęs vidurio rytų Europoje ji paliko daugybę didingų pilių, rūmų, paminklų ir vienuolynų. Dabar šie romantiški LDK pastatai - vieni mėgstamiausių turistinių objektų regione. Tačiau po to, kai LDK smuko ir Lietuvą okupavo Rusija, ryčiausioji Europos dalis prisipildė kur kas liūdnesnių "lietuviškų" vietų: masinių sovietinio genocido aukų kapų.

Kitos Rytų Europos šalys, turinčios lietuviškų vietų: Bulgarija, Tadžikija, Vengrija.

Vakarų Europos lietuviškos vietos

Per amžius Vakarų Europa buvo vienu politinio pasaulio centrų. Taigi, didžiausiuose jos miestuose liko daug ženklų, primenančių Lietuvos mėginimus geraisiais savo laikais dalyvauti kuriant Europos ir pasauliio istoriją, o blogaisiais - ieškoti didžiųjų Vakarų Europos šalių užtarimo. Be to, nuo ~2004 m. Vakarų Europa - mėgstamiausia lietuvių emigracijos kryptis, tad joje gausu gyvų lietuvių bendruomenių (tačiau kol kas ne lietuviškų vietų).

Kitos Vakarų Europos šalys, turinčios lietuviškų vietų: Airija, Danija, Islandija, Prancūzija, Šveicarija, Vatikanas, Vokietija.

JAV lietuviškos vietos

Dar nuo ~1865 m. JAV buvo lietuvių svajonių kraštas. Ten emigravo milijonas mūsiškių. Nors dauguma įsimylėjo Amerikos laisvę ir turtus, dauguma šeimų liko lietuviškos keletą kartų, o už savo sunkiai uždirbtus pinigus statė didingas patriotiškai dekoruotas lietuvių sales, bažnyčias, vienuolynus, mokyklas, parkus, kapines ir kitus pastatus, tapusius unikaliomis "Lietuvomis už Lietuvos ribų", tiesiai pramoninių JAV didmiesičų viduryje. Daugybė šių vietų gali priblokšti ne vien lietuvius.

Kitos JAV valstijos, kuriose yra lietuviškų vietų: Ajova, Florida, Minesota, Misūris, Teksasas, Vašingtonas (valstija).

Kanados lietuviškos vietos

Kanados lietuvių istorija panaši į JAV lietvuių istoriją. Tik Kanados lietuvių bendruomenė - naujesnė, susiformavusi tik Sovietų Sąjungai okupavus Lietuvą ir Kanadą užplūdus "dipukams". Todėl dauguma lietuviškų vietų (klubų, bažnyčių, vienuolynų, paminklų) Kanadoje yra naujesnės nei JAV, mažiau jų uždaryta.

Australijos lietuviškos vietos

Australija buvo viena nedaugelio valstybių, priėmusių dipukus iš Lietuvos po to, kai Sovietų Sąjunga ją okupavo. Daugelis šių pabėgėlių buvo intelektualai (nes būtent juos sovietai labiausiai persekiojo). Todėl nors Australijos lietuvių nebuvo labai daug, jie smarkiai pasireiškė, ypač Australijos mene. Jų gyvenimas sukasi aplink didžiulius patriotiškai įrengtus Lietuvių namus, iki tol neregėtą Australijoje instituciją. Bent vienerius tokius lietuviai pasistatė kiekviename Australijos didmiestyje, o Lietuvių namų viduje galima rasti lietuviškus restoranus, teatrus, laikraščius, mokyklas, muziejus ir daugiau.

Lotynų Amerikos lietuviškos vietos

Kadangi JAV XX a. pradžioje užvėrė duris daugeliui imigrantų, dauguma lietuvių išeivių tarpukariu pasuko į Lotynų Ameirką, kurios nebuvo nuniokojęs Pirmasis pasaulinis karas ir kur dar buvo pilna laisvų žemių. Nors Lotynų Amerika buvo skurdesnė, nei JAV, ir vietos lietuviai neturėjo daug atliekamų pinigų, ir svarbiausiuose Lotynų Amerikos miestyose jie pastatė savo bažnyčias ir klubus, o San Paule netgi yra lietuvių rajonas.

Kitos Lotynų Amerikos šalys, turinčios lietuviškų vietų: Trinidadas ir Tobagas, Venesuela.

Afrikos ir Azijos lietuviškos vietos

Į Afriką ir Aziją niekad masiškai nevyko nei lietuviai emigrantai, nei kolonistai - visgi, ten irgi yra šiek tiek įdomių lietuviškų vietų.

Kitos Azijos ir Afrikos šalys, turinčios lietuviškų vietų: Turkija.